Manuel Antonio Noriega

Manuel Antonio Noriega Moreno (Panama Hiria, 1934ko otsailaren 11 - Panama Hiria, 2017ko maiatzaren 29a)  panamar jenerala eta politikaria izan zen. Herrialdeko diktadore militarra izan zen 1983tik 1989 arte, nahiz eta presidente titulua inoiz ez zuen hartu.

 Bizitza 
Manuel Antonio Noriega Panama Hirian jaio zen 1934ko otsailaren 11n. Militar ikasketak egin zituen Perun. 1968an, Omar Torrijos jeneralaren kolpe militarra lagundu zuen, eta urtebete geroago, Guarda Nazionalaren Zerbitzu Sekretuen buru izendatu zuten. Agintaritzatik arma eta droga trafikoari bidea erraztu zion, eta Panamako botere guztiak kontrolatzera iritsi zen erakunde demokratikoei muzin eginez.

Hasiera batean AEBetako aliatu hurbila izan zen. Zenbait adituren arabera, CIAko kide izan zen eta, hain zuzen, Washintonek lagundu zuen Panamako agintaritzara iristen. 1980ko hamarkadaren amaieran, ordea, Noriegaren eta AEBen arteko hartu-emanak oso zailak ziren. 

1989an, narkotrafikoarekin zerikusia izatea leporatu, eta oposizioko hautagai Guillermo Endara bultzatzeko saioak huts egin ondoren, Estatu Batuetako armada indarrez sartu zen Panaman. Inbasioaren ondorioz hainbat heriotza gertatu ziren, eta Noriega atxilotu egin zuten. 

1993an epaitu zuten, Miamin, droga trafikoa eta, zehazki, Kolonbiako Medellingo kartelarekin zerikusia izatea leporatuta. 40 urteko espetxe zigorra ezarri zioten —gero hogeira jaitsi zioten, portaera onagatik—. 17 urte egin zituen Miamiko espetxean, eta 2010eko apirilean Frantziara estraditatu zuten. Handik, Panamara, 2011ko abenduan.

Panama hirian hil zen 2017ko maiatzaren 29an.

 Ikus, gainera 
 Jose Sebastian Laboa

 Erreferentziak 

Kategoria:Panamako politikariak
Kategoria:Diktadoreak
Kategoria:Militarrak
Kategoria:Ohorezko Legioko komandanteak